Sondag moet jammer sê vir ScottScott. Foto: JacarandaFM Sondag het op 2 Junie vanjaar ŉ artikel gepubliseer met die opskrif: “Eks-vriend eis nou R4.3 miljoen oor verlies.” Die artikel was grotendeels gebaseer op kommentaar van Anthony Duke en het gehandel oor ŉ voortslepende hofstryd tussen Scott en Duke. Sondag het berig dat Scott op bedrieglike wyse klanktoerusting van R120 000 gevat het en dat hy dwelms en alkohol gebruik het. Die artikel was slegs op Duke se onbevestigde weergawe van die gebeure gebaseer. Scott het gekla dat die artikel eensydig en lasterlik was en dat dit ŉ aanval op sy waardigheid en reputasie was. Die joernalis het Scott glo om kommentaar genader maar hom glo nie genoegsame inligting gegee oor Duke se bewerings teen hom nie. Scott het dus net gesê die hof sal oor die aangeleentheid besluit. Die Persombudsman, Johan Retief, het bevind dat die artikel in openbare belang was aangesien Scott ŉ bekende figuur is. Hy het wel bevind dat daar “min twyfel” is dat die storie eensydig en ŉ onregverdige aanval op Scott se waardigheid en reputasie was. Retief sê die feit dat die artikel slegs op een bron gebaseer was is rede tot kommer. Sondag is beveel om Scott om verskoning te vra en ŉ artikel te plaas waarin Retief se kritiek oor die oorspronklike artikel weergegee word. Sondag is ook beveel om die perskode op bladsy ses van de koerant te publiseer sonder enige ander artikel of teks. Sondag het sewe dae om teen Retief se uitspraak te appelleer.